b'\n_START_ARTICLE_\nMarie-Pierre K\xc5\x93nig\n_START_PARAGRAPH_\nMarie-Pierre Joseph-Fran\xc3\xa7ois K\xc5\x93nig (10. lokakuuta 1898 Caen \xe2\x80\x93 2. syyskuuta 1970 Neuilly-sur-Seine) oli ranskalainen upseeri ja poliitikko, joka nousi toisen maailmansodan aikana kenraali de Gaullen Vapaan Ranskan joukkojen yhdeksi t\xc3\xa4rkeimmist\xc3\xa4 komentajista. _NEWLINE_K\xc5\x93nig toimi sodan alussa kapteenina Ranskan Norjassa olleissa joukoissa. Sen j\xc3\xa4lkeen h\xc3\xa4n palveli vuodesta 1941 L\xc3\xa4hi-id\xc3\xa4ss\xc3\xa4 ja Egpyptiss\xc3\xa4, josta siirtyi Dwight D. Eisenhowerin johtamaan liittoutuneiden p\xc3\xa4\xc3\xa4majaan. Vuonna 1944 h\xc3\xa4nest\xc3\xa4 tuli Isossa-Britanniassa olevien ranskalaisten joukkojen ja vastarintaliikkeen joukkojen komentaja. 21. elokuuta 1944 h\xc3\xa4net nimitettiin Pariisin sotilaskuvern\xc3\xb6\xc3\xb6riksi. Vuosina 1945\xe2\x80\x931949 K\xc5\x93nig toimi Ranskan Saksassa olevien miehitysjoukkojen komentajana ja vuosina 1949\xe2\x80\x931951 Ranskan Pohjois-Afrikan joukkojen ylitarkastajana. Vuonna 1951 j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle sotilasuralta h\xc3\xa4net valittiin Ranskan kansalliskokoukseen. K\xc5\x93nig toimi kahteen otteeseen puolustusministerin\xc3\xa4: Pierre Mend\xc3\xa8s Francen hallituksessa 19. kes\xc3\xa4kuuta 1954 \xe2\x80\x93 14. elokuuta 1954 sek\xc3\xa4 Edgar Fauren hallituksessa 23. helmikuuta 1955 \xe2\x80\x93 6. lokakuuta 1955. Vuonna 1984 K\xc5\x93nig sai postyymisti Ranskan marsalkan arvon.'